**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 21.05.2023, ora 08.00 – 22.05.2023, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 22.05.2023, ora 07.00**

**RÂURI**

**Debitele au fost în scădere,** exceptând râurile din bazinele hidrografice: Vedea, Buzău, Rm. Sărat, Trotuș, Bârlad, Prut și pe cele din Dobrogea unde au fost staționare.

Pe râurile din bazinele superioare ale Crișului Alb, Bârzavei, Carașului și Nerei au fost în creștere datorită precipitațiilor căzute în interval și propagării, iar pe cursurile mijlocii și inferioare ale Sucevei, Moldovei și Bistriței, creșterile s-au datorat numai propagării.

Creşteri izolate de niveluri şi debite s-au mai înregistrat și pe unele râuri mici din zonele de deal şi de munte din sud–vestul, centrul şi sud–estul țării, ca urmare a precipitațiilor, sub formă de aversă, căzute în interval.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste normalele lunare) pe râurile din bazinele hidrografice: Vișeu, Bârzava, Moravița, bazinele mijlocii ale Begăi şi Timişului, pe cursul superior al Bistriței și mai mici (sub 30% din normalele lunare) pe râurile din bazinele hidrografice: Cerna, Bârlad, Jijia, Putna, Rm. Sărat, pe unii afluenţi ai Jiului, Oltului şi în bazinul superior al Vedei.

În interval au fost emise **patru ATENȚIONĂRI HIDROLOGICE** pentru fenomene imediate**.**

Nivelurile pe râuri la stațiile hidrometrice se situează **sub COTELE DE ATENȚIE.**

**Debitele vor fi în general în scădere,** exceptând râurile din bazinele Vedea, Bârlad, afluenții Prutului și pe cele din Dobrogea unde vor fi staționare.

Sunt posibile creșteri de niveluri şi debite, pe unele râuri din zonele de deal și munte, mai ales pe cele din jumătatea de sud a țării, datorită precipitațiilor prognozate, sub formă de aversă, izolat mai însemnate cantitativ.

Nivelurile pe râuri la stațiile hidrometrice se vor situa **sub COTELE DE ATENȚIE.**

**DUNĂRE**

**Debitul** la intrarea în ţară (secţiunea Baziaş) în intervalul 21.05.2023 – 22.05.2023 **a fost în creştere,** având valoarea **de** 92**00 m3/s**, peste media multianuală a lunii **mai (7250 m3/s).**

În aval de Porţile de Fier debitele au fost în creștere.

**Debitul la intrarea în ţară (secţiunea Baziaş) va fi în creştere (9400 m3/s).**

În aval de Porțile de Fier debitele vor fi în creștere.

**2.** **Situația meteorologică în intervalul 21.05.2023, ora 09.00 – 22.05.2023, ora 06.00**

**ÎN ŢARĂ**

**Vremea a fost caldă** în cea mai mare parte a țării, cu precădere în regiunile vestice și nord-vestice, însă au fost perioade de instabilitate atmosferică accentuată în special în sudul, vestul și centrul teritoriului. Din orele amiezii și până la începutul nopții, au fost înnorări (nori convectivi cu mare dezvoltare verticală), averse și descărcări electrice local în Muntenia, Oltenia, Banat, Crișana, Transilvania și jumătatea de sud a Moldovei și cu totul izolat în celelalte regiuni. Ploile au avut și caracter torențial, pe suprafețe mici s-au înregistrat peste 15...25 l/mp și punctiform (în special în județul Buzău) peste 40...45 l/mp; izolat au fost căderi de grindină, fiind confirmate, din datele rețelei meteo, pentru zona de munte a județelor Brașov și Prahova și din surse externe pentru județele Cluj, Sibiu și Dolj. Vântul a suflat slab și moderat, cu intensificări mai susținute pe parcursul zilei în regiunile sud-estice, dar de scurtă durată și în timpul ploilor; rafalele au fost în general între 45 și 60 km/h și pe spații mici de peste 65...70 km/h și izolat au fost vijelii, consemnate și de stații meteo din județele Teleorman, Dolj și Mehedinți. Stratul de zăpadă, în continuă diminuare, s-a menținut pe alocuri în zona montană foarte înaltă și măsura, în platformele stațiilor meteorologice, până la 152 cm în Munții Bucegi și 131 cm în Munții Făgăraș, la peste 2000 m. Temperaturile maxime s-au încadrat între 20 de grade la Joseni și Câmpulung și 28 de grade la Sighetu Marmației, Holod, Gurahonț, Sânnicolau Mare, Timișoara, Jimbolia, Moldova Nouă și București - Filaret; la ora 6 se înregistrau valori termice între 2 grade la Toplița și 18 grade la Sulina.

**OBSERVAȚII:** *de ieri de la ora 6 au fost în vigoare 48 mesaje de alertă pentru fenomene meteorologice periculoase imediate,* ***2 avertizări cod portocaliu*** *emise de către CNPM București pentru Muntenia și 46 atenționări cod galben (22 emise de către CNPM București pentru Muntenia, 9 la SRPV Timișoara, 6 de către SRPV Craiova, 5 la SRPV Sibiu, 3 la SRPV Cluj și 1 de către SRPV Bacău).*

**LA BUCUREŞTI**

**Vremea s-a menținut caldă.** Cerul a fost variabil, cu înnorări în a doua parte a zilei și în prima parte a nopții când în unele cartiere trecător au fost averse slabe. Vântul a suflat moderat, cu intensificări temporare ziua, dar cu viteze mai mari pentru timp scurt după-amiaza când mai ales în nordul municipiului și zona metropolitană aferentă au fost rafale de până la 50...55 km/h. Temperatura maximă a fost de 27 de grade la Afumați și Băneasa și 28 de grade la Filaret; la ora 6 se înregistrau 14 grade la Afumați și Filaret și 15 grade în Băneasa.

 **3. Prognoza meteorologică în intervalul 22.05.2023, ora 09.00 – 23.05.2023, ora 09.00**

**ÎN ŢARĂ**

**Vremea va fi relativ răcoroasă** în sud-vestul țării, iar în rest valorile termice se vor situa în jurul normelor climatologice.

Cerul va fi variabil, însă mai ales după-amiaza și seara, instabilitatea atmosferică se va manifesta prin înnorări temporar accentuate, averse ce vor avea și caracter torențial și descărcări electrice, local în Banat, sudul Crișanei, Oltenia și Muntenia și pe arii restrânse în rest, cu o probabilitate mai ridicată în Dobrogea. Izolat va cădea grindină, iar în intervale scurte de timp cantitățile de apă vor depăși 15...25 l/mp. Vântul va sufla slab și moderat, cu unele intensificări în regiunile sud-estice, dar și în timpul averselor când vor fi posibile și vijelii (rafale în general de 50...60 km/h). Temperaturile maxime se vor încadra între 19 și 27 de grade, iar cele minime între 5 și 15 grade, mai scăzute în depresiunile Carpaților Orientali spre 2 grade, dar și mai ridicate pe litoral și în Delta Dunării, spre 16...18 grade. Dimineața și noaptea izolat va fi ceață.

**LA BUCUREŞTI**

**Valorile termice se vor situa în jurul mediilor multianuale.** Pe parcursul zilei cerul va fi temporar noros, însă probabilitatea pentru ploi de scurtă durată va fi redusă, iar noaptea se va însenina. Temperatura maximă va fi de 25...26 de grade, iar cea minimă de 10...13 grade. Vântul va sufla slab și moderat, cu ușoare intensificări în prima parte a intervalului.

**4. Buletin nivometeorologic pentru perioada 19.05.2023 ora 21 - 22.05.2023 ora 21**

**PENTRU ALTITUDINI MAI MARI DE 1800 m**

**Fenomene meteo predominante: Vreme relativ caldă și în general instabilă.**

**Principalele mecanisme ce conduc la declanșarea avalanșelor: Zăpadă umedă.**

**TABEL RISCURI DE AVALANŞE**

|  |  |
| --- | --- |
| ***Masive:*** | ***PESTE 1800 m*** |
| **MUNŢII FĂGĂRAŞ şi MUNŢII BUCEGI** | **RISC MODERAT (2)** |
| **Munţii Călimani, MUNȚII PARÂNG-ȘUREANU, CEAHLĂU, Țarcu-Godeanu, RODNEI** | **RISC REDUS (1)** |

**Evoluția vremii în intervalul 17.05.2023-19.05.2023:**

Vremea a fost relativ caldă și ușor instabilă. Cerul a fost temporar noros. Local în masivele vestice și doar izolat în rest, s-au semnalat ploi care au avut și caracter de aversă, însoțite și de descărcări electrice.

Cantitățile de apă căzute au cumulat 15-20 l/mp. Vântul a suflat slab și moderat, cu intensificări temporare ce au depășit la rafală 110 km/h pe creste. Izolat s-a semnalat ceață. Stratul de zăpadă a continuat să scadă accentuat, cu până la 28 cm la Vârful-Țarcu. Pe versanții umbriți, în zonele și mai ales vâlcelele adăpostite, se mențin acumulările vechi și mai însemnate, unde zăpada este întărită.

**În data de 19.05.2023, la ora 15:** stratul de zăpadă de pe platformele stațiilor meteorologice măsura:

**Carpaţii Meridionali:** 177 cm la Vf. Omu, 140 cm la Bâlea-Lac, petice la Vf. Țarcu.

**Carpaţii Orientali:** 87 cm la Vf. Călimani, 13 cm la Ceahlău-Toaca, 2 cm la Vf. Iezer.

**Prognoza vremii în intervalul 19.05.2023, ora 21:00 - 22.05.2023, ora 21:00:**

Vremea va fi în temporar instabilă, cu înnorări accentuate îndeosebi după-amiaza și seara, când local se vor semnala ploi ce vor avea mai ales caracter de aversă, însoțite și de descărcări electrice și izolat grindină.

Pe arii restrânse se pot cumula cantități de apă de 15-20 l/mp. Vântul va sufla în general moderat, cu intensificări temporare 50-60 km/h în cursul averselor și în zonele înalte. Trecător se va semnala ceață.

Temperaturi prognozate în intervalul 19.05.2023 ora 21 - 22.05.2023 ora 21:

**Peste 1800 m: temperaturi minime**: -1 … 4 grade.

**temperaturi maxime**: 3 … 10 grade.

**Sub 1800 m: temperaturi minime**: 4 … 9 grade.

**temperaturi maxime**: 10 … 16 grade.

**Vânt la peste 2000 m:** intensificări temporare de 50-60 km/h, din sector nord-estic.

**Altitudinea izotermei de 0 grade:** în urcare, de la 2800-2900 la 3000-3200 de metri.

**Evoluția stratului de zăpadă și a riscului de avalanșă**

**Munţii Făgăraş şi Munţii Bucegi:** **RISC MODERAT (2)**

Pe fondul temperaturilor pozitive și al ploilor însemnate căzute în ultimele trei zile, zăpada a continuat să se topească, iar apa rezultată din topire să intre în strat, umezindu-l. Se mențin depozitele mai vechi de zăpadă veche pe versanții umbriți și pe scocuri. În ansamblu, stratul de zăpadă prezintă izotermie pe întreaga grosime, este umezit, dar și extrem de compact spre sol.

Temperaturile pozitive din următorul interval, atât cele diurne, cât și cele nocturne, împreună cu ploile, vor favoriza în continuare topirea zăpezii existente.

Izolat, odată cu acumularea apei rezultate din topire, precum și a celei din ploaie, se pot desprinde straturi superioare și chiar bucăți de zăpadă de la sol, ducând la declanșarea unor avalanșe de topire, din care unele de profunzime.

**Munţii Călimani, MUNȚII PARÂNG-ȘUREANU, CEAHLĂU, Țarcu-Godeanu, RODNEI: RISC REDUS (1)**

Stratul de zăpadă s-a topit semnificativ, devenind discontinuu și se mai întâlnește doar la altitudini

mari, pe văile umbrite și pe scocuri. Și în următoarele zile, zăpada va continua să se topească, datorită temperaturilor pozitive și al ploilor. Cu totul izolat, pe pantele unde mai este zăpadă, aceasta poate aluneca peste solul umed, ducând la declanșarea unor avalanșe de topire mici, riscul declanșării fiind amplificat la supraîncărcări.

**Notă: Legenda de coduri de culori pentru caracterizarea riscului la avalanşe:**

**RISC FOARTE MARE -** cod roşu (5) ■- Instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE (4) –** cod roşu (4) ■ - stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncarcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (2) ■: pe anumite pante suficient de înclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS -** cod verde **(1)** ■**:** stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

1. ***CALITATEA APELOR***
	1. **Pe fluviul Dunărea**

Nu au fost semnalate evenimente deosebite.

* 1. **Pe râurile interioare**

Nu au fost semnalate evenimente deosebite.

* 1. **Pe Marea Neagră**

 Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 18.05.2023, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

**Media zilnică de 50 µg/m3 pentru PM10** (pulberi în suspensie cu diametrul sub 10 microni) **nu a fost depășită la nici o staţie de monitoring a calităţii aerului.**

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**GNM-CJ Constanţa** revine telefonic cu informaţii suplimentare despre **producerea în data de 13.05.2023, ora 17:15, a unui accident major la Rafinăria Petromidia, la instalația de polipropilenă, cauzat de intervenţia a doi muncitori într-un rezervor cu azot, adânc de 15 metri**. Cei doi muncitori efectuau manevre uzuale de lucru, de preparare a stabilizatorului pentru producția de granule de polimeri. **S-a înregistrat decesul la spital şi a celei de a doua victime de la Rafinăria Petromidia.** Compania continuă investigația internă și colaborează strâns cu toate autoritățile competente, pentru determinarea cauzelor incidentului.

1. **În domeniul solului şi vegetaţiei:**

**IGSU** a informat telefonic despre **producerea unui incendiu de vegetaţie uscată, produs în data de 21.05.2023, orele 16:30, în Parcul Natural Văcăreşti, din Municipiul Bucureşti, ce se manifesta pe o suprafaţă de aprox. 1 hectar, cu degajări mari de fum**. Se intervine la faţa locului cu 5 autospeciale cu apă şi spumă.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 18.05.2023 – 19.05.2023 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4.** **În municipiul Bucureşti şi judeţul Ilfov**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**5. Probleme de Alimentări cu apă:**

**Administrația Bazinală de Apă Prut-Bârlad:**

 **Judeţul Botoşani:**

 - Se mentine situatia de restrictii in alimentarea cu apa pentru piscicultura la folosinta:

 - S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii.

 - Se mentine Planul de restrictii in alimentarea cu apa - treapta a III-a, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Havarna, sursa ac. Cal Alb - r. Baseu.

 **Judeţul Iaşi:**

- Se mentine situatia de restrictii in alimentarea cu apa pentru piscicultura la folosintele:

 \* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

 \* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

  **Judeţul Vaslui:**

 - Se mentin prevederile „Planului de restrictii si folosire a apei in perioade deficitare”, astfel:

 \* treapta III - ANIF Filiala Teritoriala de Imbunatatiri Funciare Vaslui-Amenajare de irigatii Manjesti, sursa acumularea Manjesti.

**-A.B.A. Jiu** informează că începând cu data de 17.05.2022 a fost oprită alimentarea cu apă a Barajului Valea de Peşti din Priza Câmpu lui Neag (Buta, **jud. Hunedoara**), pentru efectuarea lucrărilor de înlocuire a conductei Buta-Baraj.

DIRECȚIA COMUNICARE